Det var ikke i orden, at betjente forhindrede borgere i at ytre sig og forsamle sig under demonstrationerne ved de kinesiske besøg i 2012 og 2013.

Det erkender Københavns Politi og har derfor besluttet, at man vil give erstatning til otte personer i Tibet-sagen.

Det oplyser Københavns Politi i en pressemeddelelse.

Hver af de otte personer skal have 20.000 kroner i erstatning, hvis det står til politiet. De imødekommer dermed de otte personers krav om erstatning for krænkelse af deres ytrings- og forsamlingsfrihed.

Læs også : Tibetsagen: Nu vil PET stramme op

Politidirektør i Københavns Politi, Anne Tønnes, medgiver, at forløbet har været kritisabelt.

- I et demokrati skal politiet værne om borgernes grundlæggende rettigheder. Vi skal beskytte borgernes ytringsfrihed og sikre forsamlingsfriheden. Det har vi ikke gjort i denne sag. Vi har begået alvorlige fejl både under demonstrationerne og i den efterfølgende håndtering af forløbet, siger hun i pressemeddelelsen.

Tidligere har politiet ellers krævet at blive frifundet i retssagerne.

Beslutning bygger på kritik fra kommission

Onsdagens beslutning begrundes med den konklusion, som Tibet-kommissionen nåede frem til i december i 2017.

Her lød det, at der under de kinesiske statsbesøg i 2012 og 2013 blev givet ulovlige ordrer, som i en række tilfælde medførte, at Københavns Politi greb ind over for demonstranter i strid med deres grundlovs- og konventionssikrede ret til at ytre og forsamle sig.

Læs også : Fra Tibet-flag til politisk skandale